Turkiya harbiy-dengiz kuchlarining 5 harbiy kemasi O‘rta yer dengiziga neft va gaz qidirish uchun kirgan Oruç Reis seysmogeologik razvedka kemasini qo‘riqlash uchun jo‘natildi. Bu haqda Turkiya mudofaa vazirligida ma’lum qilindi. Foto: Turkiya mudofaa vazirligi Turkiya harbiy-dengiz kuchlari Turkiyaning bu hududdagi huquq va manfaatlarini xalqaro huquq me’yorlariga muvofiq holda himoyalashini ma’lum qildi. Oruç Reis kemasi O‘rta yer dengizida uglevodorod konlarini qidirish maqsadida Kipr yaqiniga kelgan. Gretsiya bunday harakatlardan norozilik bildirgan. Turkiya bunga javoban O‘rta yer dengizidagi har qanday holatga qat’iy javob berishga tayyorligini ma’lum qilgan. Turkiya prezidenti Rajab Toyyib Erdo‘g‘an esa O‘rta yer dengizi davlatlariga bahsni hal qilish uchun barchaga maqbul bo‘ladigan yechimni topishni taklif qilgan. Avvalroq Turkiya Gretsiyaning noroziligiga qaramay, O‘rta yer dengizida shelfni burg‘ilashga qaror qilgan.